અચાનક તેના પપ્પા એક બ્લુ રંગના પડદા આગળ અટક્યા. તેના પગ આપોઆપ થોભી ગયા. તેની ઉત્સુકતા વધી ગઈ. પપ્પાએ ધીરે રહીને પડદો હટાવ્યો તેણે જોયું કે એક ઉંચા પલંગ પર જે માથાના ભાગેથી અડધો ઉંચો કરેલ હતો તેના પર તેની મમ્મી બ્લુ રંગનું ગાઉન પહેરીને અને તે જ રંગની ચાદર ઓઢીને આંખો બંધ કરીને સૂતી હતી. તેને અચાનક ઠંડી લાગવા લાગી તેને થયું કે મમ્મીને પણ ખૂબ ઠંડી લાગતી હશે નહીં ? તેણે નજર ફેરવી તો બાજુમાં જ હાર્ટ મોનીટર અને એક તોતિંગ મશીન ઉભું હતું જેમાંથી અનેક નળીઓ નીકળીને મમ્મીના શરીર પર ફેલાયેલી હતી અને આ શું ? મમ્મીના ગળા પર આ કપ જેવું શું ઊંધું પાડ્યું છે ? નીચે ઓક્સિજનના બાટલાઓ અને વિવિધ મેડીકલ સરંજામ ફેલાયેલો હતો. તેણે આંખોને અધ્ધર કરી અને ધીમેથી બોલી, “મમ્મી…?”